## Pravilnik o određivanju zahvata u prostoru za koje se ne izdaje lokacijska dozvola

### NN 86/2004 (23.6.2004.), Pravilnik o određivanju zahvata u prostoru za koje se ne izdaje lokacijska dozvola

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

1647

Na temelju članka 34. stavka 3. alineje 2. i
stavka 4. Zakona o prostornom uređenju (»Narodne novine«, broj 30/94, 68/98,
61/00 i 32/02) ministrica zaštite okoliša, prostornog uređenja i graditeljstva,
donosi

## PRAVILNIK

### O ODREĐIVANJU ZAHVATA U PROSTORU ZA KOJE SE NE IZDAJE LOKACIJSKA DOZVOLA

Članak 1.

Ovim Pravilnikom određuju
se zahvati u prostoru za koje se ne izdaje lokacijska dozvola i postupanje u
provedbi takvih zahvata u prostoru.

Članak 2.

Lokacijska dozvola ne
izdaje se za:

1. rekonstrukciju građevine
kojom se ne mijenja oblik, veli­čina i namjena građevine,

2. zahvat unutar izrađene
građevne čestice složene građevine kojim se bitno ne utječe na uvjete i način
korištenja građevne čestice i stanje okoliša,

3. istražni prostor za
istraživanje mineralnih sirovina bez rudarskih građevina i postrojenja, te
istražni prostor za deponije ot­pada

4. gradnju odnosno postavljanje priključaka
kojima se pos­tojeća građevina priključuje na infrastrukturne instalacije
(nisko naponsku i telekomunikacijsku mrežu, vodovod, kanalizaciju, plinovod,
toplovod, kabelsku televiziju),

5. gradnju odnosno postavljanje antene mobilne
telefonije na postojećoj građevini,

6. pripremne radove i privremene građevine za
potrebe građenja složene građevine kada se izvode unutar građevne čestice
odnosno koridora zahvata određenog lokacijskom dozvolom,

7. gradnju odnosno postavljanje privremene građevine
za potrebe sajmova i javnih manifestacija,

8. gradnju grobnica i spomenika na groblju,

9. gradnju ograde, osim ulične, niže od 1,8 m,

10. uređenje okućnice, građenje cisterne za vodu
i septičke jame, postavljanje solarnih kolektora, podzemnog i nadzemnog
spremnika goriva do 10 m3,

11. postavljanje reklamnih panoa,

12. postavljanje kioska na javnoj površini,

13. postavljanje nadstrešnica za sklanjanje
ljudi u javnom prometu,

14. gradnju građevina protugradne obrane,

15.
gradnju građevina za sigurnost plovidbe (objekt signalizacije),

16. gradnju građevina za sigurnost zračnog
prometa (objekt za smještaj navigacijskog uređaja površine do 12 m2),

17.
postavljanje opreme dječjeg igrališta,

18. poljoprivredne i šumske putove (protupožarne,
za gospodarenje šumom) i pješačke staze,

19. postaje za mjerenje kakvoće zraka državne i
lokalne mreže prema posebnom zakonu, kada se postavljaju na javnu površinu ili
izgrađenu građevnu česticu.

Članak 3.

 U provedbi zahvata u prostoru na području za
koje je donesen detaljni plan uređenja, radi izrade glavnog projekta u skladu s
tim planom, tijelo državne uprave nadležno za poslove prostornog uređenja
izdaje izvod iz tog plana.

Izvod iz detaljnog
plana uređenja, sadrži:

1. naziv plana, te
naziv i broj glasila jedinice lokalne odnosno područne (regionalne) samouprave
u kojemu je objavljena odluka o donošenju plana te izmjenama i dopunama plana,

2. izvod iz grafičkog
dijela i provedbenih odredbi plana koji se odnose na zemljište na kojemu se
namjerava provesti zahvat u prostoru,

3. napomenu da izvod važi
do izmjena i dopuna ili stavljanja izvan snage plana, te da je u tijeku izrada
novog plana odnosno izmjena i dopuna ili stavljanje izvan snage plana.

Članak 4.

Za zahvate u prostoru
iz članka 2. točke 7., 11., 12., 13. i 17. ovoga Pravilnika ne izdaje se izvod
iz prostornog plana, već se ovi zahvati provode u skladu s odlukom nadležnog
tijela jedinice lokalne samouprave prema Zakonu o komunalnom gospodarstvu.

Odluka tijela jedinice lokalne samouprave iz
stavka 1. ovoga članka ne smije biti u protivnosti s prostornim planom.

Za zahvat u prostoru iz članka 2. točke 2. ovoga
Pravilnika potrebno je ishoditi suglasnost tijela državne uprave nadležnog za
izdavanje lokacijske dozvole.

Članak 5.

Izvod iz detaljnog plana uređenja izdaje se na
pisani zahtjev stranke uz kojeg se prilaže izvadak iz katastarskog plana za
zemljište na kojem se namjerava provesti zahvat u prostoru.

Izvod iz prostornog
plana izdaje se najkasnije u roku 15 dana od dana podnošenja urednog zahtjeva.

Članak 6.

Izvod iz prostornog
plana nije upravni akt.

Članak 7.

Izvod iz prostornog
plana izdan na temelju Pravilnika o određivanju zahvata u prostoru za koje se
ne izdaje lokacijska dozvola (»Narodne novine«, broj 98/99) važi do izmjene i
dopune odnosno stavljanja izvan snage prostornog plana iz kojeg je izdan.

Izvod iz prostornog
plana, koji nije detaljni plan uređenja, za obiteljsku kuću izdan na temelju
Pravilnika iz stavka 1. ovoga Pravilnika važi do izmjene i dopune odnosno
stavljanja izvan snage prostornog plana iz kojeg je izdan, ako je do stupanja
na snagu ovoga Pravilnika podnesen zahtjev za izdavanje građe­vinske dozvole.

Članak
8.

Danom stupanja na snagu
ovoga Pravilnika prestaje važiti Pravilnik o određivanju zahvata u prostoru za
koje se ne izdaje lokacijska dozvola (»Narodne novine«, broj 98/99).

Članak 9.

Ovaj Pravilnik stupa na
snagu osmoga dana od dana objave u »Narodnim novinama«.

Klasa: 350-01/04-04/01
Urbroj: 531-01-04-7
Zagreb, 16. lipnja 2004.

Ministrica
**Marina Matulović Dropulić, dipl. ing. arh., v. r.**

Pravilnik, NN 86/2004-1647